b"\n_START_ARTICLE_\nFamilie Journal\n_START_PARAGRAPH_\nFamilie Journal (egentlig Illustreret Familie Journal og senere Familie Journalen) er et dansk familieugeblad der er udkommet siden 7. januar 1877, det blev grundlagt samme \xc3\xa5r af Carl Aller og hans kone, Laura Aller, der blev dets f\xc3\xb8rste redakt\xc3\xb8rer. Siden 1930 har bladet v\xc3\xa6ret udgivet af Aller Press._NEWLINE_Bladet henvendte sig fra begyndelsen s\xc3\xa6rligt til sm\xc3\xa5borgerskabet med underholdningsstof, bl.a. i form af noveller samt oplysende artikler om bl.a. madlavning. Det blev hurtigt en oplagssucces og er indholdsm\xc3\xa6ssigt senere blevet udvidet med livsstilsstof og brevkasser. Disse brevkasser har v\xc3\xa6ret haft forskellige eksperter som f.eks. zoologen Jens Olesen i naturbrevkassen._NEWLINE_Familie Journal udkommer i et oplag p\xc3\xa5 149.569  (2. halv\xc3\xa5r 2014). Det har de senere \xc3\xa5r oplevet en massiv oplagstilbagegang; i 1. halv\xc3\xa5r 2007 udkom det s\xc3\xa5ledes i 204.000 eksemplarer. Efter at have v\xc3\xa6ret Danmarks st\xc3\xb8rste ugeblad blev Familie Journal i midten af 1980'erne overhalet af SE og H\xc3\x98R, men har siden generobret f\xc3\xb8rerpositionen._NEWLINE_Chefredakt\xc3\xb8rer igennem tiden Laura Aller, Valdemar Aller, Mogens Aller, Aage Grauballe, Anker Svendsen-Tune, Peter Dall og siden januar 2009 Anette Kokholm."